**Ανακοίνωση – Δελτίο Τύπου**

**ΝΑ ΑΝΑΚΛΗΘΕΙ ΑΜΕΣΑ Η ΑΠΟΦΑΣΗ ΤΟΥ ΓΕΝΙΚΟΥ ΓΡΑΜΜΑΤΕΑ**

Στις **4:45 μ.μ. σήμερα Παρασκευή 18 Δεκεμβρίου 2020** και ενώ **εφημερεύει** στην **Μονάδα Λοιμωδών covid19** του Νοσοκομείου μας, **η γιατρός μας, Διευθύντρια Πνευμονολόγος, Αρχιμανδρίτη Βιργινία**, ειδοποιήθηκε με **email** από τον Διοικητή του Νοσοκομείου, **ότι μετακινείται με απόφαση του Γενικού Γραμματέα του Υπουργείου Υγείας για 3 μήνες στο Νοσοκομείο της Έδεσσας και αύριο το πρωί, στις 8 που τελειώνει η εφημερία της, πρέπει να φύγει και να παρουσιαστεί εκεί!**

Πραγματικά είναι πρωτοποριακό να μετακινείς γιατρούς από Νοσοκομεία που έχουν ανεπτυγμένες κλινικές και νοσηλεύουν ( σχεδόν στο 100%) συνανθρώπους μας θετικούς στον covid19 υπό τρομακτικά δύσκολες συνθήκες, χωρίς καν να τους ενημερώσεις! Πραγματικά είναι πρωτοπορία για την Δημόσια Διοίκηση να ειδοποιείται ο εργαζόμενος με email το απόγευμα ότι την επόμενη μέρα πρέπει να παρουσιαστεί 300 χιλιόμετρα μακριά από το Νοσοκομείο στο οποίο εργάζεται!

Πως είναι δυνατόν να λειτουργήσει η Πνευμονολογική κλινική του Νοσοκομείου και η Μονάδα Λοιμωδών του Νοσοκομείου **με μόλις τρεις γιατρούς** που μένουν πίσω; Όχι μόνο είναι απαραίτητη η γιατρός για την λειτουργία του Νοσοκομείου αλλά επιβάλλονται πολύ περισσότερες προσλήψεις.

Και οι 6 γιατροί που υπάρχουν στην συγκεκριμένη απόφαση του Γενικού Γραμματέα προέρχονται από τρία Νοσοκομεία της Ηπείρου: Πανεπιστημιακό Ιωαννίνων, Χατζηκώστα Ιωαννίνων, Γενικό Νοσοκομείο Άρτας και το Νοσοκομείο Κέρκυρας

Αλήθεια πως έγιναν αυτές οι επιλογές; Πως δέχθηκε ο Διοικητής του Νοσοκομείου μας να χάσει έναν γιατρό και μάλιστα πνευμονολόγο ακόμη; Με ποια διαδικασία έφτασε ο Γενικός Γραμματέας του Υπουργείου Υγείας να γνωρίζει τα ονόματα των γιατρών και να μπορεί να επιλέγει και ποιον;

**ΑΠΑΙΤΟΥΜΕ**

* **ΤΗΝ ΑΜΕΣΗ ΑΝΑΚΛΗΣΗ ΤΗΣ ΑΠΟΦΑΣΗΣ ΤΟΥ ΓΕΝΙΚΟΥ ΓΡΑΜΜΑΤΕΑ ΤΟΥ ΥΠΟΥΡΓΕΙΟΥ ΥΓΕΙΑΣ.**
* **ΤΗΝ ΑΠΟΡΡΙΨΗ ΤΗΣ ΑΠΟΦΑΣΗΣ ΑΠΟ ΤΟΝ ΔΙΟΙΚΗΤΗ ΤΟΥ ΝΟΣΟΚΟΜΕΙΟΥ ΑΡΤΑΣ, ΓΙΑΤΙ ΕΙΔΑΛΛΩΣ ΘΑ ΕΊΝΑΙ ΣΥΝΥΠΕΥΘΥΝΟΣ**
* **ΤΗΝ ΑΜΕΣΗ ΠΡΟΣΛΗΨΗ ΓΙΑΤΡΩΝ**

**Η ΑΠΟΦΑΣΗ ΑΥΤΗ ΔΕΝ ΘΑ ΠΕΡΑΣΕΙ! ΟΠΟΙΟΙ ΣΥΝΕΒΑΛΛΑΝ ΝΑ ΞΕΡΟΥΝ ΟΤΙ ΘΑ ΒΡΟΥΝ ΑΠΕΝΑΝΤΙ ΤΟΥΣ ΚΑΙ ΤΟΥΣ ΕΡΓΑΖΟΜΕΝΟΥΣ ΚΑΙ ΤΟΥΣ ΠΟΛΙΤΕΣ ΤΗΣ ΑΡΤΑΣ.**

**Άρτα,18/12/2020
Το ΔΣ του Συλλόγου Εργαζομένων στο Νοσοκομείο και στα ΚΥ ν.Άρτας**